
1. CONTEXTUL SOCIAL-POLITIC AL DESFĂŞURĂRII ALEGERILOR

1.1. Caracteristici ale perioadei post-aderare în Polonia

În cei zece ani de la anunţarea candidaturii oficiale la integrarea în Uniunea Europeană (1994), Polonia a realizat tranziţia la o economie de piaţă viabilă, trecând prin experienţa "terapiei de şoc" elaborată şi aplicată de Leszek Balcerowicz, în scopul limitării inflaţiei şi accelerării tranziţiei. Un element important a fost atragerea investiţiilor străine, mai ales prin crearea celor 14 zone economice speciale (ZES) în care s-au aplicat facilităţi fiscale considerabile
. După câţiva ani de stagnare economică (2000-2001), începând cu anul 2003, a avut loc relansarea economică (o creştere economică de la 3,7% în 2003, la 5,3% în 2004). Şi în agricultură efectele au fost pozitive, schimbându-se radical atitudinea agricultorilor polonezi faţă de Uniunea Europeană
.

La 1 mai 2004, Polonia a aderat oficial la Uniunea Europeană, realizându-se "reconcilierea între Istoria şi Geografia Vechiului continent", aşa cum afirma istoricul Bronislaw Geremek. În ultimii ani, procesul europenizării Poloniei s-a desfăşurat printr-un amplu efort de modernizare, în care au existat numeroase momente de criză, de manifestare a  dezamăgirii cetăţenilor. 

Perioada 2004-2006 a pus în evidenţă soliditatea şi stabilitatea creşterii economice de care însă nu a beneficiat întreaga populaţie a ţării
. Acest fenomen ar putea explica ceea ce analiştii au numit drept "paradox", fenomenul creşterii populismului în condiţiile unei creşteri economice constante.

În această perioadă, guvernul format de Partidul Lege şi Justiţie, împreună cu partidele populiste, a lansat o politică care a declanşat instabilitate şi tensiuni permanente, datorate, în parte, şi aplicării Legii lustraţiei. Aşadar, după intrarea Poloniei în Uniunea Europeană s-a manifestat un decalaj între creşterea la nivel macroeconomic şi deficitul democratic, posibil şi datorită slăbiciunii societăţii civile
. S-a putut constata că tranziţia economică, cea socială şi democratică, nu au avut traiectorii simultane.

Din punct de vedere economic, Polonia a beneficiat de instrumentele financiare ale politicii europene de coeziune economică şi socială, Uniunea Europeană  acordând, în această perioadă, o sumă de 12,46 miliarde euro, din care 8,6 miliarde euro au fost fonduri structurale. Absorbţia acestor fonduri a avut drept scop îmbunătăţirea coeziunii regionale
.

În acest proces s-au manifestat numeroase dificultăţi legate de gestionarea fondurilor structurale de către administraţiile publice locale şi regionale. Problema a fost aceea a capacităţii de absorbţie, a capacităţii tehnice de a integra acquis-ul organizaţional comunitar, precum şi elaborarea unui Program Naţional de Dezvoltare care a impus un mod de gestionare uniform, nediferenţiat, în funcţie de specificul regiunilor.

Descentralizarea administraţiei publice a fost şi va fi un element esenţial ce va trebui însoţită de o transparenţă crescută referitoare la eficacitatea utilizării acestor fonduri de către fiecare entitate în parte. Astfel, s-ar putea evita situaţiile în care o parte importantă a fondurilor au mers în regiunile dezvoltate, accentuându-se disparităţile regionale.

Studiul impactului fondurilor asupra dezvoltării economico-sociale a ţării, studierea consecinţelor primilor doi ani ai integrării Poloniei în Uniunea Europeană  au arătat că intrarea în comunitatea europeană a dat un puternic impuls dezvoltării economice a ţării. Integrarea de succes a acestei ţări importante din Europa Centrală a constituit un element esenţial al reuşitei extinderii din 2004.

În noiembrie 2006, 88% dintre polonezi îşi exprimau opinia favorabilă faţă de apartenenţa Poloniei la Uniunea Europeană
. Principalele motive erau legate de libertatea de circulaţie a bunurilor, a indivizilor, a capitalurilor şi serviciilor, avantaje considerate mai mari decât sprijinul financiar comunitar. Această atitudine a fost nuanţată de creşterea sentimentului de nemulţumire faţă de menţinerea inegalităţilor sociale şi accentuarea, după aderare, a şomajului
.

Totuşi, aderarea la Uniunea Europeană a micşorat disparităţile între regiuni, între oraş şi sat. Studiile au arătat că marii câştigători ai acestui proces au fost oamenii politici şi proprietarii de mari întreprinderi, iar perdanţii au fost cei din agricultură şi pensionarii
.

În general, polonezii şi-au manifestat încrederea în instituţiile europene şi  susţin introducerea euro. Aceste atitudini reflectă faptul că 1 mai 2004 a reprezentat o etapă majoră, o perenizare a schimbărilor începute în 1989. Integrarea în Uniunea Europeană a oferit Poloniei soluţii pentru creşterea economică şi creşterea nivelului de trai, a constituit un impuls pentru dezvoltare. Deşi au susţinut şi susţin modelul democratic european, polonezii s-au arătat nemulţumiţi de funcţionarea sistemului democratic naţional
.

Din punct de vedere economic, bilanţul guvernării a fost pozitiv menţinându-se o creştere economică a PIB-ului de 6% şi o rată a şomajului de 12% (faţă de 17% în anul 2005). Cheltuielile bugetare au fost însă mari la nivel local şi au fost probleme în scăderea fiscalităţii (promise la alegerile anterioare).

Roza Thun, directoarea biroului Comisiei Europene la Varşovia, observa, în septembrie 2007, că principalele probleme ale Poloniei în folosirea fondurilor europene sunt legate de incapacitatea administraţiei de stat de a se mobiliza în mod eficient
. Ea a afirmat că ar fi necesară crearea unor condiţii financiare pertinente şi a unui mediu profesional experimentat pentru a utiliza eficient fondurile europene. Polonia nu a reuşit să folosească decât 16% din fonduri pentru mari proiecte de infrastructură şi mediu la nivel regional.

Vizita preşedintelui Comisiei Europene la Varşovia, la 30 septembrie 2007, a avut ca obiective discutarea unor probleme legate de politica agricolă şi de refuzul Poloniei de a aboli pedeapsa cu moartea înscrisă în Charta europeană a Drepturilor Fundamentale.

1.2. O guvernare dificilă şi instabilă

După victoria în alegerile legislative din 2005, guvernul format a reunit trei partide conservatoare, cu caracter populist: Lege şi Justiţie (PiS), câştigătorul alegerilor, Liga Familiilor Poloneze (LPR) şi Samoobrona. Aceste partide reuşiseră să capteze electoral decepţiile, nemulţumirile şi sentimentele de insecuritate socială ale unor categorii sociale specifice, făcând din lupta contra trecutului comunist o temă de interes naţional.

Sistemul electoral proporţional a permis manifestarea unui număr mare de actori politici, ceea ce a scăzut şansele obţinerii consensului politic, intensificând riscul conflictual. Scena politică poloneză a fost marcată, în general, de instabilitate şi de o volatilitate crescută a formaţiunilor politice. Analiştii apreciază că sistemul politic polonez a dus la constituirea unor configuraţii politice fragile ce nu au reuşit să reflecte clivajele specifice societăţii. După anul 2004, era previzibilă o consolidare a sistemului politic şi democratic.

Scena politică actuală a rămas însă foarte diversificată, caracterizată de un multipartidism accentuat şi de instabilitate. În Dieta poloneză trecută au fost reprezentate 6 formaţiuni politice:

· Lege şi Justiţie (PiS) a Preşedintelui Republicii Lech Kaczynski şi a Premierului Jaroslaw Kaczynski, fratele său geamăn. Partidul a fost fondat în 13 iunie 2001 şi a promovat idei etatiste şi, concomitent, liberale. În Parlamentul anterior a deţinut 155 mandate;

· Platforma Civică (PO), formaţiune politică de opoziţie, liberală, creată în martie 2002. Ea a regrupat foştii membri ai Uniunii Libertăţii şi ai Acţiunii electorale Solidaritatea, obţinând 133 de mandate în Parlament;

· Alianţa Stângii Democratice (SLD) a fost creată în 1999 din mai multe formaţiuni social-democrate. Ea este condusă, din 2005, de Wojciech Olejniczak. Formaţiunea a deţinut 55 de mandate;

· Autoapărarea Samoobrona (SO) este un partid populist, de extremă stânga. El a fost fondat în 1992 şi a fost condus de Andrej Lepper. A fost component al guvernului condus de Partidul Lege şi Justiţie, având 53 de voturi în Parlament;

· Liga Familiilor (LPR) este condusă din 2001 de Roman Giertych. Este o formaţiune politică de extremă dreapta, populistă, ce se opune integrării europene a Poloniei. Ea a fost totuşi membră a guvernului anterior, deţinând 34 de mandate;

· Partidul Popular (PSL) reprezintă interesele agricultorilor. Este creat în 1895 şi are 120.000 de membri. Liderul partidului este Waldemar Pawlak. Partidul a deţinut 25 de mandate.

Alegerile municipale s-au desfăşurat în luna noiembrie 2006 şi au pus în evidenţă o reorientare a vieţii politice poloneze, dar slaba participare la vot a limitat amploarea schimbării politice.

La aceste alegeri, coaliţia naţional-conservatoare aflată la guvernare a fost învinsă, iar Platforma Civică a obţinut o victorie importantă (la Gdansk, Poznan, Cracovia). Alegerile au reprezentat o înfrângere răsunătoare a partidelor extremiste Samoobrona şi Liga Familiilor. Ultimele alegeri locale au arătat în mod clar că Polonia a rămas o ţară profund divizată, în care clivajele între centru/periferie, urban/rural, biserică/laicitate au rămas actuale.

Această situaţie a pus în evidenţă faptul că procesul tranziţiei democratice nu s-a încheiat, întrucât sunt încă puternice tendinţele naţionaliste, xenofobe, eurosceptice şi centraliste. Studiile au arătat că aceste tendinţe s-au datorat slăbiciunii culturii politice inerente societăţii poloneze, nivelului scăzut al dezbaterii politice, ce au dus la un nivel foarte scăzut al participării electorale
. Un rol deosebit au avut şi marile frustrări ale electoratului legate de transformările rapide ale societăţii şi de revolta în raport cu calitatea reprezentanţilor politici
.

În iunie 2006, tinerii polonezi au protestat împotriva nominalizării lui Roman Giertych, catolic din Liga Familiilor, în funcţia de ministru al educaţiei, ceea ce a declanşat aşa numita "revoluţie morală".

Analiştii au subliniat nevoia unei reînnoiri a societăţii civile poloneze, a unei europenizări a sistemului politic prin introducerea valorilor, practicilor comunitare. Ei consideră că etapa manifestării populismului şi a conservatorismului radical vor fi depăşite
.

Raportul cetăţenilor cu politica s-a modificat de-a lungul anilor, iar în perioada integrării europene, cei doi piloni, dezvoltarea democraţiei şi a economiei, au avut momente de desincronizare. 

Analiza opiniei publice a pus în evidenţă numeroase paradoxuri: adeziunea la democraţie este combinată cu un grad ridicat de nemulţumire faţă de funcţionarea sistemului democratic; acceptarea economiei de piaţă este corelată cu opinia negativă referitoare la privatizare şi piaţa muncii.

Schimbarea frecventă a opţiunilor politice ale electoratului a dus la manifestarea unui decalaj între statutul social al alegătorilor şi programele politice ale partidelor. În aceste condiţii, alegerea politică a fost, din ce în ce mai mult, rezultatul unor reacţii imediate la situaţii, fără să reflecte clivaje ideologice determinate.

În octombrie 2006, doar 25% din polonezi susţineau guvernul, 48% i se opuneau şi 23% se declarau indiferenţi. În această perioadă a scăzut dramatic interesul polonezilor faţă de politică şi faţă de dezbaterea politică a marilor teme de actualitate. Majoritatea polonezilor (72%) au avut o atitudine negativă faţă de politicieni şi faţă de Parlament (doar 9% susţinere)
. 

Nivelul de instituţionalizare al partidelor politice a înregistrat mari dificultăţi, partidele nefiind bine structurate şi neavând o susţinere puternică. La acestea s-a adăugat gradul ridicat de volatilitate electorală, explicabil printr-o slabă identificare partizană a electoratului. Conform studiilor opiniei publice, doar 8% din polonezi credeau că un partid corespunde ideilor lor. În concluzie, s-a putut constata că partidele politice poloneze sunt numeroase, dar nu sunt ancorate suficient pe scena politică.

Problema corupţiei a fost una din principalele cauze ale nemulţumirii electoratului (93% din polonezi o consideră problemă importantă, faţă de 71% în 1991)
. În acest context, societatea civilă a devenit slabă, ceea ce demonstrează că procesul tranziţiei este încă nerealizat. De aceea, cetăţenii polonezi, deziluzionaţi de politică, au separat economicul de politic. Analiştii au apreciat că, deocamdată, absenţa angajamentului politic nu este compensat de activitatea societăţii civile. Pe fondul europenizării societăţii poloneze, ascensiunea forţelor politice radicale şi numeroasele scandaluri politice au dus la instabilitate politică şi la scăderea participării electorale.

În perioada 2005-2007, guvernul a funcţionat, fie în minoritate, fie împreună cu mici partide populiste şi eurosceptice, confruntându-se cu scandaluri de corupţie, un adevărat "Watergate polonez"
.
Crizele politice care au caracterizat guvernarea au făcut dificilă aplicarea politicii sale şi a măsurilor legate de integrarea europeană. Opoziţia a ameninţat că va constitui rapid o Comisie de anchetă asupra activităţii Biroului Central Anticorupţie (CBA) din cadrul Ministerului Agriculturii. 

Biroul Central Anticorupţie a fost o structură creată de guvern, în 2006, cu obiectivul de a lupta împotriva corupţiei şi a reunit funcţionari ai Curţii de Conturi, poliţiei, vămii etc. Directorul acestuia a fost numit de Primul ministru. Mulţi comentatori au apreciat că Biroul a fost o instituţie costisitoare (600 angajaţi) inutilă şi cu caracter politic
.

Pe 8 august 2007, ministrul de interne a fost acuzat că nu a reuşit să îndeplinească o acţiune, comunicând secrete de serviciu unui om de afaceri, Ryszard Krause. El a fost arestat împreună cu un fost şef al poliţiei şi cu preşedintele celui mai mare grup de asigurări (PZU). Fostul ministru a acuzat guvernul de abuz de putere şi de metode totalitariste (printre care şi ascultarea telefoanelor oamenilor politici din opoziţie). Primul ministru a negat ferm toate aceste acuzaţii.

În anul 2006, liderul Samoobrona, Andrzej Lepper, a fost numit vice-prim-ministru, însărcinat cu agricultura, însă a intrat în conflict cu premierul pe tema menţinerii trupelor în Afganistan. Ulterior, Andrzej Lepper a fost acuzat că este implicat într-o afacere de corupţie, motiv pentru care partidul său a părăsit coaliţia guvernamentală.

La sfârşitul lunii august 2007, la aniversarea Solidarităţii, a fost publicată Declaraţia de la Gdansk 2007, semnată de Bronislaw Geremek (fost preşedinte 1990-1995), Lech Walesa şi Tadeusz Mazowiecki. În acest document s-a afirmat necesitatea realizării unor schimbări la nivel înalt, menite a înlătura această perioadă a disputelor şi calomniilor care au distrus încrederea cetăţenilor în politică şi stat. Ei au avertizat că aplicarea legii a devenit un instrument în mâna celor care deţin puterea şi care folosesc instituţiile împotriva intereselor cetăţenilor. Ei au exprimat speranţa că alegerile vor oferi şansa înnoirii politicii poloneze, detaşându-se de ură şi jocuri politice murdare. Tot în această perioadă, Adam Michnik sesiza că fraţii Kaczynski "au trecut Rubiconul care separă democraţia de lovitura de stat"
.

Acest "conservatorism depăşit" a şocat lumea politică europeană, iar arestările au fost apreciate ca măsuri de intimidare, "lovituri de stat neliniştitoare", aşa cum afirma Adam Michnik.

Analiştii politici avertizaseră deja asupra caracterului "neliniştitor" al unui guvern care avea în componenţă politicieni de extremă dreapta. Primul ministru, Jaroslaw Kaczynski, el însuşi conducătorul unui partid politic conservator, a preferat colaborarea cu aceste partide şi a refuzat formarea unei coaliţii cu Platforma Civică. Electoratul polonez a fost surprins de colaborarea cu aceste partide, recunoscute pentru atitudinea lor xenofobă şi antisemită.

La început, guvernul minoritar condus de Kazimierz Marcinkiewicz a negociat dificil aplicarea politicii sale, fiind înlocuit de guvernul condus de Jaroslaw Kaczynski. Modul de guvernare autoritar, dominat de "vânarea" foştilor comunişti şi de promovarea unui catolicism intransigent au îngrijorat opinia publică
.

Conform legii ce a intrat în vigoare în martie 2007, Institutul memoriei naţionale (IPN), care gestiona arhivele comuniste, a publicat în septembrie 2007, o listă a dosarelor principalilor demnitari din stat.

Analiştii au considerat că această situaţie politică tensionată  a fost posibilă într-o democraţie încă imatură, în care puterea s-a putut  manifesta agresiv şi nu a fost sancţionată de societatea civilă. Aceasta ar putea fi numită, conform opiniei lor, un adevărat "cancer al celei de a IV-a Republici" în Polonia
.

În acest context, Dieta poloneză a votat, pe 7 septembrie 2007, cu o majoritate covârşitoare (377 voturi pentru, din 460), dizolvarea sa, ceea ce a dus la declanşarea alegerilor anticipate propuse de guvern (cu doi ani înaintea încheierii mandatelor). În dezbaterea parlamentară, partidul de guvernământ a subliniat rezultatele din lupta contra corupţiei, în timp ce partidul de opoziţie, Platforma Civică (PO), a denunţat incompetenţa extremă a guvernului. Ei au criticat şi politica externă dusă de acest guvern, politică ce a izolat Polonia în cadrul Uniunii Europene.

Votul din Dietă a atras, conform Constituţiei, şi dizolvarea Senatului. Guvernul a dispus de 45 de zile pentru a organiza noi alegeri legislative. Primul ministru al Poloniei a declarat că este mulţumit de a da ocazia polonezilor să decidă dacă vor să continue tranziţia sau să meargă pe calea dominaţiei oligarhiei.

Primul ministru, Jaroslaw Kaczynski, a propus ca dată a desfăşurării alegerilor data de 21 octombrie 2007, dată acceptată de Preşedintele Lech Kaczynski. Alegerile anticipate au încheiat o perioadă dificilă, marcată de numeroase crize politice datorate guvernului ce a avut o susţinere la limită în Parlament.

Primul ministru a dorit ca, prin alegeri anticipate, să consolideze poziţia partidului său (PiS) şi să scoată guvernul din blocajul actual. 

2. ALEGERILE LEGISLATIVE DIN 21 OCTOMBRIE 2007

2.1. Teme ale confruntării electorale

În campania electorală pentru alegerile legislative din 21 octombrie 2007, lupta electorală s-a dat între principalele formaţiuni politice: Lege şi Justiţie (PiS) şi Platforma Civică. Deşi ambele erau partide de tip liberal, ele au avut poziţii diferite, mai ales în ceea ce priveşte politica din domeniul sănătăţii şi fiscalităţii.

Partidul Lege şi Justiţie a promis în campania electorală o creştere importantă a salariului minim şi cel al funcţionarilor publici. Programul său politic a avut ca obiectiv central crearea unui stat puternic, capabil să combată corupţia şi "patologiile comuniste".

Partidul Lege şi Justiţie a promovat în campania electorală o orientare conservatoare, susţinând ferm suveranitatea Poloniei, opunându-se homosexualităţii şi avortului. În politica economică a fost susţinut un protecţionism accentuat, aplicat de un "un stat paternalist". 

În campanie, Primul ministru a criticat Germania pentru atitudinea ei faţă de Polonia în problema privatizărilor, a energiei şi, mai ales, pe tema Constituţiei europene. O altă problemă dificilă pusă a fost aceea a votului în cadrul Uniunii Europene, Polonia având o atitudine fermă de apărare a ponderii sale în cadrul comunitar. Această politică anti-germană a contrastat cu datele situaţiei de fapt, conform cărora opinia publică a condamnat această atitudine a guvernului polonez
.

Opoziţia, prin Partidul Platforma Civică a criticat dur nerealizările din domeniul construcţiei de locuinţe, sănătăţii şi situaţia ridicolă în care a fost pusă Polonia pe plan internaţional. Ei au subliniat caracterul autoritar al guvernării şi lipsa de rezultate în domeniul anticorupţiei.

Campania electorală a Platformei Civice a debutat la 15 septembrie, iar liderul Donald Tusk a fost principalul rival şi acuzator al politicii guvernamentale. El a subliniat că fraţii Kaczynski au divizat Polonia şi că miza alegerilor nu este atât politică, cât mai ales o opţiune "pentru" sau "contra" civilizaţiei occidentale. Alături de această formaţiune politică au venit şi câţiva membri importanţi ai Partidului Lege şi Justiţie, dezamăgiţi de guvernare şi de politica externă promovată. 

Fostul prim-ministru al Poloniei, Kazimierz Marcinkiewicz, a anunţat că va susţine candidatul Platformei Civice, în Cracovia, deşi el era încă membru al Partidului Lege şi Justiţie.

Partidul Platforma Civică a declarat că electoratul său de bază ar putea fi tinerii, dezamăgiţi de situaţia politică actuală din Polonia.

Un sondaj realizat înaintea alegerilor arăta că 43% din polonezi erau neliniştiţi în legătură cu viitorul democratic al ţării şi că guvernarea a fost mai slabă decât guvernările anterioare (29%). Interesant era că 46% din cei chestionaţi îşi exprimaseră opinia că între diversele guvernări nu existau mari diferenţe. Totuşi, 46% din cei întrebaţi considerau că actualul Prim-ministru, Jaroslaw Kaczynski, avea prea multă putere comparativ cu premierii anteriori.

Liderul Stângii Democratice (LiD), fostul Preşedinte Aleksander Kwasniewski, s-a prezentat în campanie ca fiind singura forţă politică în stare de a se lupta cu partidul de guvernământ. El a atras atenţia asupra problemei polonezilor imigranţi şi a cauzei acestui fenomen. El a avertizat că "cele două milioane de polonezi plecate din ţară vor fi mai multe dacă nu se schimbă politica". S-a subliniat că, în aceste condiţii, Polonia actuală nu are şansa să valorifice oportunitatea integrării în Uniunea Europeană.

În campania electorală, Liga Familiilor a prezentat liste comune cu formaţiunea lui Marek Jurek (PR) şi Uniunea politicii adevărate (UPR). Ea s-a afirmat ca singurul partid al consensului şi compromisului.

Fostul Preşedinte al republicii, Aleksander Kwasniewski, a anunţat candidatura sa la funcţia de premier din partea Coaliţiei de stânga ce a inclus Alianţa Democratică de Stânga (SLD), Partidul Democratic şi alte partide mici care reprezentau diverse tendinţe de stânga. El s-a întâlnit într-o dezbatere televizată cu Jaroslaw Kaczynski. Rolul decisiv l-a avut însă dezbaterea televizată a confruntării dintre Jaroslaw Kaczynski şi Donald Tusk, câştigată net de acesta din urmă.

Alegerile legislative din 21 octombrie 2007 au  reprezentat şi o reflecţie asupra rolului bisericii catolice în viaţa politică. S-a pus în discuţie situaţia în care media dominată de importanţi prelaţi, precum Tadeusz Rydzyk, care este proprietarul postului de radio Maryia, a unui post TV şi a unui jurnal, l-a avut în campania electorală. Chiar în interiorul bisericii catolice poloneze au existat critici ai acestei implicări considerate o armă ce s-ar putea întoarce împotriva bisericii

2.2. Rezultatele şi semnificaţia politică a alegerilor

Pe data de 21 octombrie 2007, 30 de milioane de alegători polonezi au fost chemaţi la urne pentru a desemna cei 460 membri ai Dietei şi pe cei 100 senatori. Alegerile s-au desfăşurat pe baza unui sistem electoral proporţional (sistem d'Hondt) pentru Dietă şi a unui sistem uninominal pentru Senat. Orice formaţiune politică, cu excepţia listelor prezentate de minorităţile naţionale, trebuie să obţină 5% din voturi pentru a fi reprezentate în Parlament.

Conform datelor oficiale, rezultatele alegerilor legislative şi senatoriale
 au fost următoarele:

Dieta

	Formaţiunea politică
	Procentaj

voturi obţinute
	Nr.

mandate

	Platforma Civică (PO)
	41,64%
	208

	Lege şi Justiţie (PiS)
	32,04%
	164

	Stânga şi Democraţii (LiD)
	13,17%
	52

	Partidul Popular (PSL)
	8,83
	35


Senat

	Formaţiunea politică
	Nr. mandate

	Platforma Civică (PO)
	59

	Lege şi Justiţie (PiS)
	38

	Stânga şi Democraţii (LiD)
	1

	Partidul Popular (PSL)
	1

	Independenţi
	1


Partidul liberal Platforma Civică, condus de Donald Tusk, a câştigat alegerile legislative anticipate în faţa formaţiunii conservatoare Lege şi Justiţie, obţinând 41,64% din voturi.

Partidul premierului Jaroslaw Kaczynski a suferit o înfrângere dură, fiind votat doar de 32,04% din alegători aceasta fiind, în primul rând, o înfrângere a liderului său.

Pe locul al treilea s-a situat Alianţa de centru stânga (LiD) a fostului preşedinte Aleksander Kwasniewski cu 13,17% din voturi.

Partidul ţărănesc tradiţional (PSL), un aliat al liberalilor, a obţinut 8,83% din voturi.

Cei doi foşti aliaţi la guvernare, Partidul Popular Autoapărarea (Samoobrona) şi extrema-dreaptă ultracatolică Liga Familiilor Poloneze (LPR) au fost eliminate din Parlament, nereuşind să depăşească pragul electoral.

Rezultatele alegerilor au confirmat tradiţia poloneză, conform căreia, formaţiunea politică aflată la guvernare a fost înfrântă. Platforma Civică (PO) n-a obţinut însă majoritatea absolută (231 locuri), dar nu va avea dificultăţi în formarea guvernului, fiind sprijinită, încă din timpul campaniei electorale, de Partidul Popular.

Rata participării la vot a fost de 55,3% ( cu 14,73% mai mult decât la alegerile precedente), cea mai mare participare la vot de după căderea comunismului. Această participare a avut un rol decisiv în schimbarea politică produsă de alegeri şi s-a datorat, în primul rând, participării tinerilor (18-24 ani). Analiştii au apreciat acest fenomen ca "o revoluţie a unei generaţii"
, în care Platforma Civică a reuşit să reunească pe toţi care s-au opus fraţilor Kaczynski.

Imediat după anunţarea rezultatelor, Donald Tusk a afirmat că "a fost o luptă câştigată, dar de mâine trebuie să se treacă la lucru. Polonia are nevoie de noi. În momente dificile, polonezii ştiu să-şi asume responsabilitatea"
. El a salutat mobilizarea extraordinară la alegeri şi a promis o reconciliere naţională, "o politică fără conflict şi agresivitate", după o perioadă în care Polonia a fost divizată. Conform opiniei sale, fosta guvernare a reuşit să polarizeze scena politică poloneză, îndepărtând-o de problemele economice ale integrării europene. Această polarizare a avut drept consecinţă mobilizarea electoratului.

Donald Tusk a mai precizat că Platforma Civică va pune în practică programul de liberalizare a economiei, având ca model SUA, Irlanda, Scoţia, Olanda, Spania etc. El a subliniat că electoratul i-a încredinţat mandatul de schimbare, o susţinere pe care niciun alt partid nu a avut-o până în prezent. Noua formaţiune politică aflată la guvernare va susţine scăderea impozitelor, a şomajului şi va face din euro o prioritate economică. El a mai afirmat că se va urmări creşterea nivelului de trai, astfel încât să fie oprită emigraţia tinerilor polonezi spre Marea Britanie şi Irlanda.

Încă din tinereţe, Donald Tusk a fost un liberal convins, înfiinţând, înainte de 1989, o firmă de produs vopsele (Swietlik). După 1989, el a pus bazele, la Gdansk, primei mişcări liberale din Polonia, viitorul Congres liberal-democrat (KLD) care avea drept obiectiv privatizarea aproape integrală a economiei
. După eşecul electoral din 1993, Donald Tusk a realizat unirea partidului său cu Uniunea pentru Libertate (UW). În 2001, el părăseşte această formaţiune politică, în concurenţă cu Bronislaw Geremek, pentru a forma Platforma Civică, formaţiune pe care o conduce şi în prezent. Donald Tusk este un mare admirator al politicii duse de Ronald Reagan şi Margaret Thacher.

Istoric de profesie, el este căsătorit şi are doi copii În vârstă de 50 de ani, Donald Tusk este considerat un lider politic proeuropean, liberal în probleme economice, dar conservator în domeniul social. Adversar al intervenţiei statului în economie, el a susţinut totdeauna rolul societăţii civile şi al antreprenorilor
.

Liderul Partidului Lege şi Justiţie, fostul premier Jaroslaw Kaczynski a declarat, după alegeri, că va constitui o forţă de opoziţie dură care va urmări realizarea promisiunilor electorale ale noii puteri. El a reamintit că partidul său şi-a menţinut nucleul dur electoral, consolidându-şi susţinerea din anul 2005 (4-5 milioane alegători).

Victoria Platformei Civice a fost considerată de analişti mai mult o respingere a "politicii Kaczynski", decât o acceptare fără rezerve a liberalismului. Majoritatea electoratului  a dorit "o întoarcere la normalitate", atât pe plan intern, cât şi pe plan extern, în relaţiile cu Germania, Rusia şi Uniunea Europeană. O altă schimbare importantă va fi, probabil, retragerea trupelor poloneze din Irak.

Liderii formaţiunii câştigătoare au anunţat că vor adopta Charta drepturilor fundamentale a noului Tratat european respinsă de fraţii Kaczynski
.

Conform opiniei analiştilor, prin acest vot, polonezii au respins populismul şi au ales "o Polonie fără complexe, un partener al familiei europene, o Polonie ce doreşte să se modernizeze
. Ei apreciază că s-a deschis o oportunitate ca Polonia să devină o ţară europeană normală, după închiderea acestui "capitol negru" din evoluţia ei
.

Preşedintele Comisiei Europene, José Manuel Barosso, l-a felicitat pe Donald Tusk pentru victoria sa electorală, exprimându-şi încrederea în cooperarea rodnică cu viitorul guvern.

Viitorul prim-ministru va trebui să coabiteze cu Preşedintele Republicii, Lech Kaczynski care l-a înfrânt în alegerile prezidenţiale din 23 octombrie 2005. Preşedintele are drept de veto asupra legilor ce nu vor putea fi, ulterior, adoptate, decât cu 3/5 din voturile deputaţilor. Preşedintele va rămâne în funcţie până în anul 2010. Totul va depinde de capacitatea de negociere parlamentară a Platformei Civice, pentru a bloca posibila atitudine de veto a Preşedintelui.

Conform Constituţiei, procedurile de formare a guvernului sunt următoarele
: Preşedintele trebuie să desemneze premierul în decurs de 14 zile de la prima reuniune a Parlamentului, care va avea loc cel mai probabil la 5 noiembrie. În mod obişnuit, candidatul este liderul partidului care ocupă primul loc în urma scrutinului sau o persoană propusă de această formaţiune. Persoana nominalizată trebuie să formeze guvernul şi să primească votul de încredere în Parlament în două săptămâni de la desemnare. Pentru a fi învestit, premierul desemnat trebuie să câştige o majoritate absolută, adică să beneficieze de sprijinul a peste jumătate din deputaţii prezenţi la şedinţă. 

